**SMÅGRUPPEOPPLEGG – FRIHET**Uke 23 og 24, 2023

Tema for gudstjenesten søndag 4.juni var **Frihet.**

Vi begynner med en **Bibelsamtale**.
Les Johannes 8,31-36 høyt sammen to ganger. Bruk deretter litt tid for dere selv før dere deretter deler hva dere stoppet opp ved i teksten. Var det noe som sto ut for deg, eller kanskje noe du la merke til?

Deretter kan dere samtale videre, for eksempel med utgangspunkt i disse **spørsmålene**:

Jesus sier at de som blir i hans ord virkelig er hans disipler. Han sier også at den som blir i hans ord vil kjenne sannheten, og sannheten vil sette oss fra.
- Hva tenker du «å bli» i Jesu ord betyr?
- På hvilke måter «blir» du i Jesu ord? Har du noen vaner eller faste ting du gjør?
- Hva tenker du om at sannheten skal sette oss fri? På hvilken måte tenker du at det skjer?

Jesus adresserer synd i det han sier. Han sier at den som gjør synd «er slave under synden». Hva tenker du det betyr? Hva er synd?

Les følgende sitat av ateist og forfatter Bjørn Stærk.
*«Men selv om ordene er borte, har vi som kultur beholdt det de beskriver, litt som et fjell i et land hvor man har glemt ordet for fjell. Fjellet er der fremdeles. Alle kan se at det er det. Det ruver i horisonten. Alle må forholde seg til at fjellet er der. Folk går på turer dit. Men ingen vet hvordan de skal snakke om det lenger, fordi ordet «fjell» høres gammeldags ut. Så de bruker feil ord, snakker nølende om «den skogen der som er litt høyt over bakken». Det tok oss et par generasjoner å bli kvitt Gud og glemme den kristne teologien. Men vi er ikke i nærheten av å bli kvitt synden, skylden, angeren, boten, tilgivelsen, frelsen og nåden. Vi har bare glemt hvordan vi skal snakke om det.»*

Hva syns du om det han skriver? Er vi flinke til å snakke om synd? Hvordan kan vi snakke sunt om synd med hverandre? Kan vi bekjenne synd for hverandre?

Jesus sier at «får Sønnen frigjort dere er dere virkelig fri». Har du noen opplevelser med å bli satt i frihet fra noe eller kjent på en frihetsfølelse? Del med gruppa.
Hva tenker du at Jesus setter oss fri fra?

Les Romerne 8,1 sammen. Hvis det som står i Romerne 8,1 er sant for oss, hvilke konsekvenser får det for menighetsfellesskapet vårt?